REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/168-15

22. april 2015. godine

B e o g r a d

Z A P I S N I K

TRIDESETPRE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

UTORAK, 21. APRIL 2015. GODINE

Sednica je počela u 9.30 časova.

 Sednicom je predsedavao Laslo Varga, zamenik predsednika Odbora. Sednici su prisustvovali članovi Odbora: Ninoslav Girić, Vesna Marković,Katarina Šušnjar, Irena Aleksić, Aleksandra Tomić, Branko Ružić, Dragan Šormaz, Gordana Čomić i Dušica Stojković i zamenici članova Vera Paunović i Mirjana Andrić. Sednici nisu prisustvovali članovi Odbora Aleksandar Senić, Ljubiša Stojmirović, Ivan Bauer, Nataša Vučković i Bojan Kostreš.

 Sednici je prisustvovala i Mirjana Trifunović, iz Ministarstva građevinarstva, saobraćaja i infrastrukture.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o žičarama za transport lica, koji je podnela Vlada (broj 346-554/15 od 9. marta 2015. godine),
2. Predlog zakona o ugovorima o prevozu u železničkom saobraćaju, koji je podnela Vlada (broj 340-520/15 od 4. marta 2015. godine),

**Tačka 1.**

Predsedavajući je otvorio prvu tačku Dnevnog reda - Predlog zakona o žičarama za transport lica i dao reč predstavaniku predlagača M. Trifunović koja je navela da ovaj Predlog zakona na sveobuhvatan način uređuje oblast žičara u Republici Srbiji. Zakonom o železnici koji je donet 2013. godine predviđena je obaveza donošenja posebnog zakona kojim bi se po prvi put uredila oblast žičara, s obzirom da žičare predstavljaju jedan vrlo kompleksan sistem sa pravno tehničkog i bezbednosnog aspekta a postoji i potreba usklađivanja ove oblasti sa Direktivom Evropskog parlamenta broj 9 iz 2000. godine. Usvajanjem ovog Predloga zakona i donošenjem neophodnih podzakonskih akata ova obalst će biti potpuno usklađena sa pomenutom direktivom.

Kako se niko nije javio za reč, predsedavajući je stavio Predlog zakona o žičarama za transport lica, u načelu, na glasanje. Predlog zakona je usvojen jednoglasno.

**Tačka 2.**

Predsedavajući je otvorio drugu tačku Dnevnog reda - Predlog zakona o ugovorima o prevozu u železničkom saobraćaju i dao reč M. Trifunović koja je navela da je postojeći zakon donet pre dvadeset godina, a s obzirom na promenjene okolnosti u ovoj oblasti, kako kod nas, tako i u zemljama Evropske unije, bilo je neophodno doneti novi zakon. Prvenstveno treba naglasiti da su u međuvremenu promenjena dva sistemska zakona u ovoj oblasti – Zakon o železnici i Zakon o bezbednosti i interoperabilnosti železnice i bilo je potrebno uskladiti ovu oblast sa njima, kao i sa Konvencijom o prevozu putnika i robe u međunarodnom saobraćaju, Direktivom Evropske unije broj 34 iz 2012. godine i Uredbom 1371 iz 2007. godine, što je učinjeno izradom ovog Predloga zakona.

Kako se niko nije javio za reč, predsednik Odbora je stavio Predlog zakona o ugovorima o prevozu u železničkom saobraćaju, u načelu, na glasanje. Predlog zakona je usvojen većinom glasova.

Na sednici Odbora vođen je tonski zapis.

 Sednica je završena u 10.15 časova.

SEKRETAR ODBORA PREDSEDNIK ODBORA

Aleksandar Đorđević Aleksandar Senić